b'\n_START_ARTICLE_\nCentrifugalna sila\n_START_PARAGRAPH_\nCentrifug\xc3\xa1lna s\xc3\xadla (tudi sredob\xc3\xa9\xc5\xbena s\xc3\xadla, latinsko centrum - sredi\xc5\xa1\xc4\x8de + fugere - be\xc5\xbeati, izogibati se; fugare - pognati v beg, pregnati) je navidezna sila, ki se pojavi na telesih v neinercialnem opazovalnem sistemu, podvr\xc5\xbeenem kro\xc5\xbenemu gibanju._NEWLINE_Jakost in smer centrifugalne sile sta enaki jakosti in smeri centripetalne sile, ko gibanje telesa opi\xc5\xa1emo v inercialnem opazovalnem sistemu, usmerjenost pa je nasprotna, tj. sili pro\xc4\x8d od osi\xc5\xa1\xc4\x8da.\n_START_SECTION_\nVozilo na ovinku\n_START_PARAGRAPH_\nTipi\xc4\x8den primer do\xc5\xbeivetja centrifugalne sile je potnik v vozilu, ki se giba na ovinku. \xc4\x8ce na primer vozilo obrne proti desni, potnik ob\xc4\x8duti silo, ki ga vle\xc4\x8de proti levi. \xc4\x8ce ho\xc4\x8de potnik ostati na istem mestu v vozilu (ki se ne giblje enakomerno premo\xc4\x8drtno, torej ni inercialni opazovalni sistem), mora izni\xc4\x8diti to navidezno silo z enako in nasprotno silo, npr. s trenjem s sede\xc5\xbeem. \xc4\x8ce pa gibanje potnika opi\xc5\xa1e opazovalec, ki stoji na robu ceste (torej je v inercialnem opazovalnem sistemu), navidezne sile ni, obstaja samo centripetalna sila (trenje s sede\xc5\xbeem) ki povzro\xc4\x8di spremembo smeri gibanja potnika (z vozilom vred).'